El foment, la defensa i la millora de la qualitat dels productes alimentaris que gaudeixen d'unes característiques diferencials i de qualitat han estat prioritats del Departament d'Agricultura, Ramaderia, Pesca i Alimentació (DARP).
Per aquest motiu, dona suport als productes que segueixen un programa comunitari i nacional de qualitat, concretament els productes que gaudeixen d'un distintiu comunitari de denominació d'origen protegida (DOP) i indicació geogràfica protegida (IGP), els productes ecològics (PAE) i els productes de la producció integrada (PI).
Els distintius d'origen i qualitat dels productes agroalimentaris DOP i IGP possibiliten la protecció i la valoració dels productes de la terra que presenten característiques diferencials pel seu origen principalment, i estan regulats per la Llei 14/2003, de 13 de juny, de qualitat agroalimentària, el Decret 285/2006, de 4 de juliol, de desenvolupament de la Llei anterior, i la Llei 2/2020, de 5 de març, de la vitivinicultura.
La producció agrària ecològica (PAE) es pot definir com un conjunt de tècniques agràries que exclouen l'ús de productes químics de síntesi, com ara fertilitzants, plaguicides o antibiòtics, a fi de preservar el medi ambient, mantenir o augmentar la fertilitat dels sòls i proporcionar aliments amb totes les propietats naturals, auditat i certificat pel Consell Català de Producció Agrària Ecològica, d'acord amb la Llei 2/2014, de 27 de gener, de mesures fiscals, administratives, financeres i del sector públic.
La producció integrada (PI), segons defineix la Llei 2/2014, de 27 de gener, de mesures fiscals, administratives, financeres i del sector públic, és un sistema agrari de producció i obtenció d'aliments de qualitat, frescos i/o transformats, i altres productes, que utilitza els recursos i els mecanismes de regulació naturals amb l'objectiu d'optimitzar els mètodes de producció, evitar les aportacions perjudicials al medi ambient i assegurar a llarg termini una agricultura i ramaderia sostenibles.
D'acord amb el Reglament (UE) 1305/2013 del Parlament Europeu i del Consell, de 17 de desembre, relatiu a l'ajut al desenvolupament rural a través del Fons Europeu Agrícola de Desenvolupament Rural (FEADER) i pel qual es deroga el Reglament (CE) 1698/2005 del Consell, el Programa de desenvolupament rural de Catalunya per al període de programació 2014-2020 (PDR), amb el vistiplau previ del Govern de la Generalitat de Catalunya, de 15 de juliol de 2014, i aprovat per la Comissió Europea mitjançant la Decisió d'execució C(2015) 5325 final, de 28 de juliol, modificada per la Decisió d'execució C(2015) 9760 final, de 18 de desembre, per la Decisió d'execució C(2016) 5998 final, de 16 de setembre, per la Decisió d'execució C(2017) 5971 final, de 25 d'agost, per la Decisió d'execució C(2018) 2520 final, de 20 d'abril, per la Decisió d'execució C(2018) 7765 final, de 19 de novembre, i per la Decisió d'execució C(2020) 807 final, de 7 de febrer, preveu ajuts destinats a la participació i a la promoció dels programes de qualitat dels productes agrícoles i alimentaris per potenciar les oportunitats que proporcionen l'existència de gran varietat de productes reconeguts d'origen i qualitat agroalimentària, la posada en valor d'aquests productes i l'interès creixent que generen entre els consumidors, a més d'afrontar les debilitats que presenten alguns distintius amb baix reconeixement nacional i, especialment, internacional, fora de l'àmbit local, i de poca producció i/o valor afegit.
L'article 16 de l'esmentat Reglament (UE) 1305/2013 del Parlament Europeu i del Consell, de 17 de desembre, relatiu a l'ajut al desenvolupament rural a través del Fons Europeu Agrícola de Desenvolupament Rural (FEADER), que correspon a la Mesura 3, estableix que es podran concedir ajuts als agricultors/es i agrupacions d'agricultors/es que participin per primer cop en programes de qualitat (operació 03.01.01 del PDR) i a les activitats d'informació i promoció dels programes de qualitat que realitzin les agrupacions de productors/es (operació 03.02.01 del PDR).
El Reglament delegat (UE) 807/2014 de la Comissió, d'11 de març, completa el Reglament (UE) 1305/2013 del Parlament Europeu i del Consell, de 17 de desembre, i hi introdueix disposicions transitòries, i el Reglament d'execució (UE) 808/2014 de la Comissió, de 7 de juliol, estableix disposicions d'aplicació del Reglament (UE) 1305/2013 del Parlament Europeu i del Consell, de 17 de desembre.
Aquests ajuts donen resposta a la prioritat 3 establerta en el Reglament (UE) 1305/2013 "Fomentar l'organització de la cadena alimentària, incloent la transformació i la comercialització dels productes agraris, el benestar animal i la gestió de riscos al sector agrari" i el focus àrea A "Millorar la competitivitat dels productors primaris integrant-los millor a la cadena agroalimentària mitjançant els règims de qualitat i afegir valor als productes agrícoles, promoció en mercats locals i en circuits de distribució curts, agrupacions i organitzacions de productors i organitzacions interprofessionals".
D'altra banda, el Reglament (UE) 1303/2013 del Parlament Europeu i del Consell, de 17 de desembre, estableix disposicions per millorar la coordinació de l'execució dels fons de la Unió Europea amb incidència en l'enfocament estratègic en l'àmbit del desenvolupament rural.
Conseqüentment, valorada la conveniència de donar suport als programes de qualitat dels aliments lligats a la producció mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries i en ús de les atribucions que m'han estat conferides,
Aprovar les bases reguladores dels ajuts destinats a la participació i a les activitats d'informació i promoció dels programes de qualitat dels aliments que es publiquen en l'annex 1 d'aquesta Ordre.
Aprovar el procediment de tramitació telemàtica de sol·licituds que figura en l'annex 2.
Aquests ajuts cofinançats amb el FEADER es tramiten d'acord amb les funcions d'organisme pagador que estableix el Decret 393/2006, de 17 d'octubre, pel qual es constitueix i es regula l'organització i el funcionament de l'organisme pagador dels ajuts finançats pel FEAGA i el FEADER (DOGC núm. 4743, de 19.10.2006).
Es deroguen l'Ordre ARP/59/2018, de 6 de juny, per la qual s'aproven les bases reguladores dels ajuts en el marc del Programa de desenvolupament rural de Catalunya 2014-2020 per a la participació (operació 03.01.01) i per a les activitats d'informació i promoció dels programes de qualitat dels aliments (operació 03.02.01) (DOGC núm. 7639, d'11.6.2018), i l'Ordre ARP/70/2019, de 9 d'abril, per la qual es modifica l'Ordre ARP/59/2018, de 6 de juny (DOGC núm. 7853, de 12.4.2019), que només resten aplicables als ajuts convocats a l'empara seva.
Aquesta Ordre entrarà en vigor l'endemà de la seva publicació en el Diari Oficial de la Generalitat (DOGC).
L'objecte dels ajuts que estableix l'Ordre és donar suport als productors que gaudeixen d'un distintiu comunitari de denominació d'origen protegida (DOP) i indicació geogràfica protegida (IGP), inscrits en el registre comunitari corresponent, incloses les vitivinícoles, els productors de la producció agrària ecològica (PAE) i els de la producció integrada (PI) mitjançant els ajuts següents:
1.1 A la participació per primer cop dels/de les agricultors/es actius/ives i agrupacions d'agricultors/es en un programa de qualitat dels aliments, d'ara endavant operació 1 (operació 03.01.01 del PDR 2014-2020).
1.2 A l'organització d'activitats d'informació i promoció dels programes de qualitat dels aliments, d'ara endavant operació 2 (operació 03.02.01 del PDR 2014-2020).
Poden ser beneficiàries d'aquests ajuts les persones que compleixin els requisits següents en el moment de presentar la seva sol·licitud:
2.1 Per a l'operació 1, ajuts per a la participació en programes de qualitat dels aliments, són persones beneficiàries els/les agricultors/es actius/ives, d'acord amb l'article 8 del Reial decret 1075/2014, de 19 de desembre, i agrupacions d'agricultors/es que participen per primera vegada en un programa de qualitat dels aliments.
Aquestes persones poden sol·licitar l'ajut els cinc anys posteriors a la data d'inscripció en el programa de qualitat respectiu.
2.2 Per a l'operació 1, són entitats sol·licitants i perceptores d'aquests ajuts els consells reguladors que representen els/les agricultors/es i ramaders/es inscrits en el programa de qualitat.
2.3 Per a l'operació 2, ajuts per a les activitats d'informació i promoció, poden ser beneficiaris i sol·licitants d'aquests ajuts els consells reguladors i les federacions de consells reguladors dels programes de qualitat dels aliments.
2.4 Els consells reguladors que estableixen els apartats 2.2 i 2.3 d'aquestes bases reguladores han de ser entitats sense ànim de lucre que tinguin productors de base inscrits en els seus registres.
2.5 En cas d'empreses amb 50 o més treballadors, han de complir la quota legal de reserva de llocs de treball en la plantilla de l'empresa prevista a l'article 42.1 del text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny.
2.6 En cas d'empreses de plantilla igual o superior a 25 persones, han de disposar de mitjans per prevenir i detectar casos d'assetjament sexual i d'assetjament per raó de sexe, i per intervenir als seus centres de treball d'acord amb els agents socials, de conformitat amb la Llei 5/2008, de 24 d'abril, del dret de les dones a erradicar la violència masclista.
2.7 En el cas d'empreses i entitats, no han d'haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma.
En el cas d'empreses de més de 150 treballadors, a més, han de disposar d'un pla d'igualtat entre dones i homes d'acord amb la Llei 17/2015, de 21 de juliol.
2.8 En el cas d'associacions i fundacions, han de tenir els seus estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
En el cas de fundacions, a més, han d'haver complert el deure de presentar els comptes anuals davant el protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
2.9 En el cas que l'ajut subvencioni activitats que impliquin contacte habitual amb menors, han de disposar de les certificacions legalment establertes, o haver-les sol·licitades abans de la resolució de concessió, per acreditar que el personal de l'empresa o entitat que sol·licita l'ajut no ha estat condemnat per sentència ferma per cap delicte contra la llibertat i indemnitat sexual, i que, en cas que canviï alguna persona adscrita al projecte o l'activitat subvencionats, es comprometen a fer-ne la comprovació oportuna.
3.1 En el cas de l'operació 1, ajuts per a la participació en programes de qualitat dels aliments, seran subvencionables les despeses següents:
a) Despeses ocasionades per la inscripció en el programa de qualitat.
c) Despeses dels controls necessaris per comprovar el compliment del plec de condicions del programa.
3.2 En el cas de l'operació 2, ajuts per a les activitats d'informació i promoció dels programes de qualitat dels aliments, seran subvencionables les actuacions següents:
a) L'organització, el patrocini i/o l'assistència a fires, exposicions i concursos, degustacions de producte i visites educatives.
b) L'organització de jornades tècniques i tallers ( workshops ) que tinguin per objecte la informació i/o la promoció.
c) Les accions de relacions públiques i missions comercials.
d) L'elaboració del material divulgatiu i de promoció.
e) La publicitat en els diferents mitjans de comunicació, Internet, revistes especialitzades o llibres i/o en els punts de venda.
f) La identificació del producte amb rètols informatius al lloc de venda i/o producció.
g) Les accions per a la millora de la imatge i la presentació del producte.
Les factures en concepte d'àpats es pagaran d'acord amb el Decret 138/2008, de 8 de juliol, d'indemnitzacions per raó del servei.
a) Promoció de marques comercials, d'acord amb l'article 4.4 del Reglament delegat (UE) 807/2014 de la Comissió, d'11 de març.
b) Promoció i publicitat realitzades fora del mercat interior, d'acord amb l'article 16.2 del Reglament 1305/2013 del Parlament Europeu i del Consell, de 17 de desembre.
3.4 Llevat dels costos de caràcter general descrits en l'article 45.2 c) del Reglament (UE) 1305/2013, únicament es consideren subvencionables les despeses efectuades després de la presentació de la sol·licitud d'ajut.
4.1 L'ajut té caràcter de subvenció directament aplicable a les despeses ocasionades per les actuacions que preveu l'apartat 3 d'aquestes bases reguladores.
a) D'acord amb el Programa de desenvolupament rural de Catalunya 2014-2020, la quantia màxima de les subvencions concedides per explotació és de 3.000,00 euros l'any.
b) El percentatge d'ajut serà del 100% de l'import de les actuacions previstes a l'apartat 3.1 d'aquestes bases reguladores.
c) L'import mínim de l'ajut per sol·licitant serà de 400 euros.
d) L'import màxim per sol·licitant serà de 500.000,00 euros.
a) L'import màxim de l'ajut serà de 150.000,00 euros per persona beneficiària.
b) El percentatge d'ajut serà del 70% de la despesa subvencionable.
4.4 La quantia màxima destinada a aquests ajuts i l'aplicació pressupostària a la qual s'ha d'imputar és la que determina l'article corresponent de la convocatòria.
4.5 La quantia dels ajuts per sol·licitud es determinarà d'acord amb l'aplicació dels criteris d'admissibilitat de l'apartat 2 i la intensitat d'ajut fixada en els apartats 4.2 b) i 4.3.
Un cop determinada la quantia d'ajuts, s'aplicaran els criteris de priorització que estableix l'apartat 5 d'aquestes bases reguladores a fi d'ordenar les sol·licituds de major a menor puntuació.
Les sol·licituds que no aconsegueixin la puntuació mínima fixada en l'apartat 5.3 i aquelles que, tot i obtenir aquesta puntuació mínima, no resultin subvencionables per manca de disponibilitat pressupostària, es desestimaran.
4.6 La subvenció podrà ser reduïda totalment o parcialment, abans no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
5.1 Les sol·licituds presentades de l'ajut per a l'operació 1 seran valorades en relació amb el compliment dels criteris de prioritat següents:
c) Percentatge de nous inscrits en relació amb el nombre total d'inscrits del programa de qualitat dels darrers 3 anys:
5.2 Les sol·licituds presentades de l'ajut per a l'operació 2 seran valorades en relació amb el compliment dels criteris de prioritat següents:
c) Les persones beneficiàries d'aquest ajut que realitzin accions de promoció en cooperació amb d'altres beneficiàries, en cas de trobar-se en diferents situacions, es puntuaran segons les més beneficioses:
- Cooperació de 5 o més beneficiaris: 5 punts
- Cooperació entre 3-4 beneficiaris: 3 punts
- Cooperació de 2 beneficiaris: 1 punt.
d) En relació amb la durada de les campanyes de promoció, en cas de trobar-se en diferents situacions, es puntuaran segons les més beneficioses:
- Campanyes de més de 15 dies: 5 punts
- Campanyes entre 5 – 15 dies: 3 punts
- Campanyes de menys de 4 dies: 1 punt
5.3 La puntuació màxima serà de 32 punts per a les sol·licituds d'ajut de l'operació 1 i de 30 punts per a les sol·licituds d'ajut de l'operació 2.
5.4 Les sol·licituds d'aquests ajuts amb puntuació inferior o igual a 9 punts no seran subvencionables en no assolir els criteris de priorització mínims.
5.5 Les sol·licituds que obtinguin la mateixa puntuació, i per a les quals no es disposi de prou pressupost per atendre-les totes, es prioritzaran segons tinguin major nombre de productors de base inscrits dins el programa de qualitat.
5.6 En el cas que l'import total de les sol·licituds seleccionades d'acord amb l'apartat 5.3 superi la dotació pressupostària disponible per a aquests ajuts, s'atendran les sol·licituds d'acord amb la puntuació assignada en els apartats 5.1 i 5.2.
La resta de sol·licituds seran denegades per manca de disponibilitat pressupostària.
En el cas que diverses sol·licituds aconsegueixin la mateixa puntuació i no es disposi de prou pressupost per atendre-les totes, s'aplicarà el criteri de desempat que figura en l'apartat 5.5.
5.7 Se seleccionaran els expedients fins a exhaurir el pressupost de la convocatòria, tenint en compte sol·licituds completes i la quantia d'ajut establerta segons el punt 7 d'aquest annex.
En el cas que, després d'aplicar els criteris de selecció i el criteri de desempat, quedi pressupost disponible però l'últim expedient no pugui ser subvencionat en la seva totalitat, es podrà aplicar a aquest expedient la reducció de l'ajut que li correspondria de manera proporcional al pressupost restant disponible.
Es tramitarà una proposta de resolució a la persona interessada en què es detallarà la puntuació aconseguida, se li proposarà l'ajut que li resulti i se li oferirà la possibilitat d'acceptar o no l'ajut proposat.
La proposta ha d'estar formalment acceptada a fi de procedir a la tramitació de la resolució definitiva.
Si la persona interessada no ho accepta, se seleccionarà la sol·licitud següent i es procedirà de la mateixa manera.
En el cas que amb posterioritat a la resolució definitiva sobre aquesta persona beneficiària, i abans del termini per a l'execució i la justificació de les actuacions previstes, s'esdevinguin alliberaments de pressupost per desistiments d'altres expedients concedits, es podrà incrementar a aquesta última persona beneficiària l'import d'ajut sense superar l'import total que li correspondria inicialment.
6.1 Els ajuts regulats en aquesta Ordre són incompatibles amb qualsevol altre ajut que, concedit amb la mateixa finalitat, estigui finançat amb els Fons estructurals, el Fons de Cohesió o qualsevol altra instrument financer de la Unió Europea, d'acord amb l'article 59.8 del Reglament (UE) 1305/2013 del Parlament Europeu i del Consell, de 17 de setembre (DOUE L 347, de 20.12.2013).
6.2 Els ajuts regulats en aquestes bases són compatibles amb altres que, per a la mateixa finalitat, puguin concedir altres administracions públiques o ens públics o privats, nacionals o internacionals, no inclosos en el supòsit de l'apartat anterior.
No obstant això, els imports i percentatges de la totalitat dels ajuts concedits per a la mateixa finalitat no podran superar els límits establerts pel Reglament (UE) 1305/2013.
6.3 L'import dels ajuts no podrà superar en cap cas, aïlladament o en concurrència amb altres ajuts d'altres administracions públiques o ens públics o privats, nacionals o internacionals, destinats a la mateixa finalitat, el cost de les actuacions subvencionables.
7.1 Les sol·licituds per acollir-se a aquests ajuts es presentaran per mitjans telemàtics a través de la pàgina web http://seu.gencat.cat, d'acord amb el procediment establert en l'annex 2 i mitjançant els formularis normalitzats establerts pel DARP.
7.2 S'ha d'adjuntar a les sol·licituds la documentació que es detalla a continuació.
No obstant això, no caldrà presentar la documentació que ja s'hagi presentat anteriorment a l'Administració les dades de la qual no hagin variat i continuïn essent vigents.
En aquest cas, quan s'iniciï el procediment administratiu en una oficina del DARP, de la Generalitat o d'una Administració diferent d'aquella on es va presentar la documentació, caldrà indicar en l'imprès de sol·licitud en quin procediment, campanya o any i unitat del DARP es va aportar la documentació requerida.
Si l'òrgan instructor, per causes alienes a la seva actuació, no pot aconseguir els documents, ha de requerir a l'entitat beneficiària que els aporti en el termini de 10 dies hàbils:
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DARP o obtenir aquesta informació d'acord amb l'apartat 7.4.
b) Acreditació de la representació per qualsevol mitjà vàlid en el dret que en deixi constància, si escau.
No s'ha de presentar la documentació acreditativa de la representació quan la signatura electrònica acrediti també que l'entitat signant té poders suficients per actuar en nom de l'entitat representada.
c) Còpia de les escriptures i/o els estatuts registrats de l'entitat sol·licitant, si escau.
Si aquesta documentació està disponible al Registre d'Entitats Jurídiques, el Registre de Cooperatives o el Registre de Societats Agràries de Transformació (SAT), el DARP ho verificarà d'ofici.
d) Certificat actualitzat d'inscripció en el registre administratiu corresponent emès l'any de la convocatòria.
En el cas que es tracti d'un registre gestionat pel DARP, no caldrà aportar cap certificació d'inscripció.
Si aquesta documentació està disponible al Registre d'Entitats Jurídiques, al Registre de Cooperatives o al Registre de Societats Agràries de Transformació (SAT), el DARP ho verificarà d'ofici.
e) Certificat de l'acord de l'òrgan competent segons els estatuts de l'entitat per sol·licitar l'ajut i acceptar els compromisos corresponents.
f) Memòria de les actuacions de l'operació de subvencions corresponent, incloent-hi les dates d'inici i finalització previstes i el lloc de realització de les actuacions.
g) Pressupost complet i detallat de les actuacions en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament de l'operació de subvencions corresponents.
En el cas que l'activitat subvencionada consisteixi en diferents actuacions, el pressupost es desglossarà per actuacions.
h) Descripció dels mitjans humans, tècnics i materials propis o contractats per dur a terme l'actuació.
i) Quan l'import de la despesa subvencionable superi 5.000,00 euros, el/la beneficiari/ària haurà de sol·licitar com a mínim tres ofertes de diferents proveïdors amb caràcter previ a la contractació del compromís per a l'obra, la prestació del servei o el lliurament del bé, llevat que per les seves especials característiques no hi hagi en el mercat prou nombre d'entitats que els realitzin, prestin o subministrin.
L'elecció entre les ofertes, que s'hauran d'aportar en la sol·licitud de subvenció i en la justificació, si s'escau, es realitzarà conforme a criteris d'eficiència i economia, i s'haurà de justificar expressament en una memòria l'elecció quan no recaigui en la proposta econòmica més avantatjosa.
Les tres ofertes han de procedir d'empreses que no estiguin vinculades a la persona beneficiària i que no formin part del mateix grup de societats, d'acord amb els supòsits que estableix l'article 42 del Codi de comerç, ni estiguin vinculades, d'acord amb la definició d'empreses vinculades establerta en l'article 3.3 de la Recomanació de la Comissió 2003/361/CE, de 6 de maig, sobre definició de microempreses i petites i mitjanes empreses (DOUE L-124, de 20.5.2003).
Per a tots els imports de despesa, els proveïdors no podran tenir parentiu de fins a primer grau amb les persones sol·licitants de l'ajut, ni formar-ne part en el cas de persones jurídiques.
En aquesta darrera casuística, i sense perjudici d'altres formes de vinculació, no es podran donar les situacions següents: el sol·licitant persona física o jurídica i el proveïdor és una societat de la qual el sol·licitant és soci, el sol·licitant persona jurídica i el proveïdor és una persona física que és sòcia de la societat, i el sol·licitant persona jurídica i el proveïdor és una persona jurídica que té participacions de la societat sol·licitant.
j) En el cas de les sol·licituds d'ajuts per a l'operació 1 (ajuts per a la participació en programes de qualitat dels aliments), l'entitat sol·licitant ha de presentar una previsió de nous agricultors inscrits.
Les entitats sol·licitants poden presentar còpies digitalitzades dels documents en substitució dels originals, d'acord amb l'article 28.4 de la Llei 39/2015, d'1 d'octubre, del procediment administratiu comú de les administracions públiques.
7.3 L'imprès de sol·licitud inclourà declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
a) El compte on s'ha d'ingressar l'import de l'ajut inclòs en l'imprès de sol·licitud pertany a la persona sol·licitant en el cas de la línia 1 i de la beneficiària de l'ajut en el cas de la línia 2.
b) No estar sotmesa a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
c) No haver sol·licitat cap altre ajut per a la mateixa finalitat, llevat del supòsit previst en l'apartat 6 d'aquestes bases referit a la concurrència amb altres ajuts.
En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, cal especificar-ne la quantia, la data de concessió i l'ens concedent.
d) El compliment de la quota de reserva per a la integració social del personal discapacitat que estableix la legislació vigent, si escau.
e) En el supòsit que l'empresa tingui una plantilla igual o superior a vint-i-cinc persones, declaració conforme l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
f) En el cas d'empreses i entitats, no haver estar sancionada o condemnada perquè ha exercit o tolerat pràctiques laborals considerades discriminatòries per raó de sexe o de gènere, sancionada per resolució administrativa ferma o condemnada per sentència judicial ferma.
En el cas d'empreses de més de 150 treballadors, a més, disposar d'un pla d'igualtat entre dones i homes, d'acord amb la Llei 17/2015, de 21 de juliol.
g) En el cas d'associacions i fundacions, tenir els seus estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
h) En el cas que l'ajut subvencioni activitats que impliquin contacte habitual amb menors, disposa de les certificacions legalment establertes, o les ha sol·licitades abans de la resolució de concessió, per acreditar que el personal de l'empresa o entitat que sol·licita l'ajut no ha estat condemnat per sentència ferma per cap delicte contra la llibertat i indemnitat sexual, i que, en cas que canviï alguna persona adscrita al projecte o l'activitat subvencionats, es compromet a fer-ne la comprovació oportuna.
7.3 La presentació de la sol·licitud de l'ajut per part de la persona interessada comportarà l'autorització al DARP per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
Si la persona sol·licitant denega expressament l'autorització esmentada, mitjançant l'imprès de sol·licitud, caldrà que aporti el certificat o els certificats corresponents.
Compromisos i obligacions de les persones beneficiàries i sol·licitants
8.1 Els compromisos i obligacions es poden classificar de la manera següent:
- Bàsic: el seu incompliment comporta conseqüències rellevants per als objectius de l'ajuda i aquestes repercussions duren més d'un any o és difícil posar-hi fi amb mitjans acceptables.
- Principal: el seu incompliment comporta conseqüències importants per als objectius de l'ajuda i aquestes repercussions duren menys d'un any o és possible posar-hi fi amb mitjans acceptables.
- Secundari: el seu incompliment és de baixa rellevància en l'objectiu de l'ajuda.
8.2 Sens perjudici dels compromisos establerts per a cada operació d'ajuts, les persones sol·licitants en el cas de l'operació 1 i les beneficiàries en el cas de l'operació 2 estan obligades i es comprometen mitjançant la signatura de la sol·licitud de l'ajut a complir les obligacions i els compromisos considerats bàsics següents:
8.2.1 Informar el públic de l'ajut obtingut pel FEADER durant la realització d'una operació i el període de manteniment de compromisos de la manera següent:
a) Presentant en el lloc web de la persona beneficiària per a ús professional, en el cas d'haver-n'hi, una breu descripció de l'operació quan es pugui establir un vincle entre l'objecte del lloc web i l'ajut prestat a l'operació, en proporció al nivell d'ajut, amb els seus objectius i resultats, i destacant l'ajut financer de la Unió Europea.
b) En el cas d'operacions en el marc del PDR que rebin un ajut públic total superior a 50.000 euros, la persona beneficiària col·locarà un panell (mida mínima A3) o una placa (mida mínima A4) amb informació sobre el projecte, on es destacarà l'ajut financer rebut de la Unió Europea, en un lloc ben visible per al públic.
c) Els panells, plaques, cartells i llocs web duran una descripció del projecte o de l'operació i els elements als quals es refereix el punt 1 de la part 2 de l'annex III del Reglament d'execució (UE) 808/2014 de la Comissió, de 17 de juliol.
Aquesta informació ocuparà el 25% dels panells, plaques, cartells o pàgina web.
A més, seguiran les pautes del Programa d'identificació visual de la Generalitat de Catalunya (PIV) [URL].
8.2.2 Proporcionar a la Direcció General de Desenvolupament Rural, els avaluadors designats o altres organismes designats per aquesta Direcció General tota la informació necessària per poder realitzar el seguiment i l'avaluació del programa, en particular en relació amb el compliment de determinats objectius i prioritats.
8.2.3 Portar un sistema de comptabilitat separat, o bé un codi comptable adequat per a totes les transaccions relatives a l'operació finançada amb càrrec al FEADER.
8.2.4 Sotmetre's a les actuacions de comprovació que efectuï el DARP i d'altres comprovacions i controls financers que puguin realitzar els òrgans de control competents, tant nacionals com comunitaris, i aportar tota la documentació que els sigui requerida (apartat 15 de l'annex 1 de les bases reguladores).
8.2.5 Conservar tota la documentació original dels documents aportats al DARP per a la justificació de la subvenció fins a 5 anys posteriors a la data de pagament final de l'ajut i facilitar-los a les autoritats nacionals i de la UE, i, en general, als òrgans de control quan aquests òrgans la reclamin.
8.2.6 Comunicar al DARP la sol·licitud/concessió d'altres subvencions per a la mateixa finalitat procedents de qualsevol Administració pública o ens públic o privat, nacional o internacional (apartat 6 de l'annex 1 de les bases reguladores).
8.2.7 Comunicar al DARP possibles modificacions substancials respecte de la resolució aprovada abans de la seva realització perquè s'estudiïn i, si escau, s'aprovin per resolució.
8.2.8 No haver-hi entre el beneficiari de l'ajuda i el proveïdor que realitza la prestació d'un treball/d'un servei/d'un subministrament d'un bé concret una relació de parentiu fins al primer grau de consanguinitat.
8.2.9 Fer constar en totes les actuacions subvencionables que disposa l'apartat 3.2 d'aquestes bases reguladores:
a) Les identificacions audiovisuals de la Generalitat de Catalunya, sempre vinculades amb el senyal de la Generalitat i la frase "Amb la col·laboració de la Generalitat de Catalunya", segons les normes d'harmonització del Programa d'identificació visual (PIV) editat a la pàgina web http://www.gencat.cat//piv/descarregues.
b) Les identificacions audiovisuals de la Unió Europea, sempre vinculades amb la bandera europea i la frase "Fons Europeu Agrícola de Desenvolupament Rural: Europa inverteix en les zones rurals", d'acord amb les normes gràfiques establertes a la part 2 de l'annex 3 del Reglament d'execució (UE) 808/2014 de la Comissió, de 17 de juliol.
c) En el cas d'una DOP o una IGP, a més, logotip propi que les identifica i el logotip comunitari de DOP i d'IGP d'acord amb el Reglament (CE) 628/2008 de la Comissió, de 2 de juliol, que modifica el R(CE) 1898/2006, que estableix les disposicions d'aplicació del R(CE) 510/2006, actualment R(CE) 1151/2012 del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.
8.2.10 Quant a les activitats d'informació i promoció dels vins protegits, sempre s'haurà de fer referència clara als requisits legals i reglamentaris aplicables en relació amb l'ús responsable d'aquestes begudes alcohòliques i el risc de l'abús de l'alcohol.
8.2.11 Les persones beneficiàries, en el cas de l'operació 1, tindran l'obligació de presentar la declaració única agrària (DUN) i marcar-hi la casella següent: "Comunicació de participació als efectes de l'ajut de PDR a la participació en programes de qualitat dels aliments (operació 03.01.01)".
9.1 El procediment de concessió de la subvenció es farà en règim de concurrència competitiva.
9.2 Els actes de tràmit que hagi de notificar l'òrgan instructor o el concedent es notificaran a les persones interessades mitjançant la seva publicació al Tauler electrònic de l'Administració de la Generalitat de Catalunya [URL].
9.3 L'òrgan instructor i l'òrgan competent per dictar la resolució són els que fixi la convocatòria corresponent.
9.4 La Comissió de Valoració podrà sol·licitar a l'òrgan instructor tots els documents i els informes que consideri necessaris per elaborar l'informe d'avaluació.
9.5 La Comissió de Valoració determinarà l'assignació del pressupost, d'acord amb els criteris de priorització establerts en l'apartat 5 d'aquestes bases reguladores.
9.6 D'acord amb la documentació presentada i l'informe de la Comissió de Valoració, l'òrgan instructor elevarà la proposta de resolució corresponent a l'òrgan competent per resoldre.
10.1 L'incompliment dels requisits no esmenables o del termini de presentació de sol·licituds que estableixen les bases reguladores de cada subvenció comporta la inadmissió de la sol·licitud.
10.2 Comporta el desistiment de la sol·licitud la manca de presentació de qualsevol dels documents que preveu l'apartat 7 o la manca d'esmena dels requisits esmenables, dins el termini de 10 dies hàbils i amb el requeriment previ.
10.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades.
10.4 La persona sol·licitant pot desistir per escrit de la seva sol·licitud de subvenció, abans de la concessió, i l'òrgan instructor ha d'acceptar-ho.
11.1 La resolució de concessió contindrà, com a mínim, l'import de la subvenció aprovada, la procedència dels fons amb què es finança l'ajut, l'import que prové del FEADER (indicant a quina prioritat, mesura i operació del Programa pertany l'ajut) i la resta de fons, les condicions que haurà de complir la persona beneficiària i el termini d'execució i de justificació de les actuacions subvencionades.
Així mateix, ha de fer constar que la fermesa de la resolució de concessió de l'ajut comporta que la persona beneficiària declara tàcitament que és al corrent de les seves obligacions amb l'Administració tributària i la Seguretat Social i amb la Generalitat de Catalunya.
11.2 La notificació s'efectuarà mitjançant publicació al Tauler electrònic de l'Administració de la Generalitat de Catalunya [URL].
Aquesta publicació substitueix la notificació individual, té els mateixos efectes i indicarà els recursos que escaiguin, l'òrgan davant el qual s'han d'interposar i el termini per interposar-los.
11.3 La resolució de concessió es pot modificar en cas d'alteració de les condicions que en van determinar l'atorgament, siguin les relatives a la persona beneficiària o com a conseqüència d'una decisió dels òrgans competents de la Unió Europea.
12.1 Les persones beneficiàries han de realitzar i pagar les actuacions objecte dels ajuts en el termini que estableix la convocatòria corresponent.
12.2 En el cas que les activitats hagin estat finançades, a més de l'ajut o la subvenció, amb fons propis o altres subvencions o recursos, s'ha d'acreditar l'import, la procedència i l'aplicació d'aquests fons a les activitats subvencionades.
12.3 La documentació justificativa que cal presentar és la següent:
a) Sol·licitud de pagament de l'ajut, d'acord amb l'imprès normalitzat que es podrà obtenir en qualsevol dependència del DARP o al web http://agricultura.gencat.cat/guiajustificacioajuts.
b) Per mitjans exclusivament telemàtics, a través de la pàgina web http://seu.gencat.cat i d'acord amb el procediment que estableix l'annex 3, caldrà presentar el compte justificatiu que inclourà:
Una memòria explicativa del compliment de la finalitat de l'acció, l'activitat o el projecte subvencionat, amb indicació de les activitats realitzades i dels resultats obtinguts.
Una memòria econòmica sobre el cost de les activitats realitzades, on consti:
- Una relació classificada de les despeses de l'activitat, amb identificació del creditor, el número de la factura o el document de valor probatori equivalent en el tràfic mercantil, l'import i la data d'emissió, i la data de pagament.
- Si la subvenció s'atorga d'acord amb un pressupost, s'ha de presentar una liquidació on s'indiquin i, si escau, es motivin les desviacions respecte del pressupost inicial.
- Còpia digitalitzada de les factures o els documents probatoris equivalents en el tràfic jurídic mercantil o amb eficiència administrativa i la documentació acreditativa del pagament consistent en extracte bancari o, en el cas de pagaments en efectiu, documentació acreditativa de la percepció de l'import per part del creditor.
Aquestes factures i justificants acreditatius del pagament hauran de ser de data posterior a la sol·licitud d'ajut, i a la de la visita de no-inici d'obres, si s'escau, i anteriors a la data de finalització del termini d'execució i justificació establert a la resolució de concessió.
- Relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Si els justificants de despesa s'imputen parcialment a altres subvencions, caldrà indicar la quantia exacta o percentatge imputat a cadascuna, amb identificació dels òrgans concedents.
c) Enquesta anual d'indicadors del Programa de desenvolupament rural, que s'enviarà a les persones beneficiàries de l'ajut.
d) Els consells reguladors que sol·liciten l'operació 1 (ajuts per a la participació en programes de qualitat dels aliments) han de presentar la relació dels nous agricultors inscrits, juntament amb la declaració responsable de cadascun de complir els requisits establerts en l'apartat 2.1 a) i l'apartat 7.3.
Així mateix, han de presentar la documentació que demostri que s'ha fet et retorn de l'ajut de l'any anterior als nous agricultors inscrits.
e) Certificat d'estar al corrent de les obligacions tributàries i socials, excepte si s'ha autoritzat el DARP a verificar aquesta informació segons l'apartat 7.4 d'aquest annex 1.
f) Acreditació del compliment de les obligacions contingudes en l'apartat 8.
g) En el cas dels ajuts per a les activitats d'informació i promoció dels programes de qualitat dels aliments, tot el material pilot publicitari elaborat com a conseqüència de l'aplicació de les actuacions desenvolupades amb l'ajut s'enviarà al Servei de Promoció de la Qualitat Agroalimentària perquè en realitzi les comprovacions necessàries d'acord amb la normativa aplicable.
12.4 S'admetran els pagaments en metàl·lic fins a 300,00 euros per expedient, que es justificaran mitjançant la presentació de la factura corresponent, que inclourà l'expressió Rebut en metàl·lic, i es farà constar a la comptabilitat de l'entitat com una disminució patrimonial pel valor del pagament efectuat.
12.5 Els òrgans competents del DARP comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud i la informació disponible en les bases de dades i registres.
A aquests efectes, les persones beneficiàries han de facilitar tota la informació complementària que els requereixi el DARP.
12.6 La proposta de pagament de la subvenció es realitza amb una certificació prèvia segons la qual l'activitat i la despesa realitzades estan justificades degudament.
Als efectes de l'article 15.2 de l'Ordre ECO/172/2015, de 3 de juny, sobre les formes de justificació de subvencions, es delega la competència per realitzar l'esmentada certificació en el Servei de Promoció de la Qualitat Agroalimentària.
12.7 L'IVA dels justificants queda exclòs de la subvenció si la persona beneficiària no és un/a consumidor/a final i se'l pot deduir.
12.8 Les persones beneficiàries, per a rebre l'import de les subvencions, han d'estar al corrent de les obligacions amb l'Administració tributària i la social i no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DARP a què es refereix l'apartat 7.4.
12.9 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
12.10 La regulació dels pagaments en efectiu és la continguda en l'article 7 de la Llei 7/2012, de 29 d'octubre, per la qual cosa no es poden pagar en efectiu operacions en les quals una de les parts contractants sigui empresari o professional amb un import igual o superior a 2.500 euros o el seu equivalent en moneda estrangera.
Aquest apartat detalla els diferents tipus d'incompliment en què pot incórrer una persona beneficiària de l'ajut i les possibles penalitzacions que s'hi poden aplicar.
El control dels projectes s'ha d'efectuar, en primer lloc, sobre els aspectes a què es refereix l'apartat 13.1 i, en segon lloc, sobre els aspectes a què es refereix l'apartat 13.2.
13.1 Penalitzacions després de controls d'admissibilitat en la sol·licitud de pagament
D'acord amb l'article 63 del Reglament d'execució (UE) 809/2014 de la Comissió, de 17 de juliol, en els supòsits en què la diferència entre l'import de la subvenció que correspon a la despesa justificada presentada per la persona beneficiària i l'import de la subvenció que correspon a la despesa justificada després dels controls d'admissibilitat superi el 10%, s'aplicarà una reducció a la subvenció que correspon a la despesa justificada després dels controls d'admissibilitat igual a la diferència entre tots dos imports de subvenció esmentats.
En el cas que l'import de la sol·licitud de pagament sigui superior a l'import que figura en la resolució de concessió, l'import sol·licitat s'ajustarà a l'import de la resolució.
Aquesta reducció es practicarà quan la diferència sigui detectada tant en els controls administratius com en els controls sobre el terreny, i no anirà més enllà de la retirada total de l'ajut.
No obstant això, no s'aplicarà cap reducció si la persona beneficiària pot demostrar a satisfacció de l'autoritat competent que no és responsable de la inclusió de l'import no subvencionable, o quan l'autoritat competent adquireixi d'altra manera la convicció que la persona beneficiària no n'és la responsable.
13.2 Penalitzacions per incompliment de criteris/requisits d'admissibilitat i/o compromisos/obligacions de la sol·licitud d'ajut i/o de pagament
Aquest apartat inclou totes les penalitzacions detectades en controls administratius i sobre el terreny (excepte les d'admissibilitat de les despeses que es penalitzen d'acord amb l'apartat 13.1), controls específics, controls a posteriori i qualsevol altre que es realitzi sobre l'operació.
El sistema de penalitzacions s'aplicarà sobre l'import que hagi resultat en l'apartat 13.1, sense la penalització derivada de superar el 10%, que s'aplicarà posteriorment, mitjançant l'aplicació de les regles següents:
D'acord amb l'article 35.1 del Reglament delegat (UE) 640/2014 de la Comissió, d'11 de març, l'ajut sol·licitat es denegarà o es retirarà totalment si no es compleixen els criteris/requisits d'admissibilitat establerts per a la persona beneficiària i l'objecte de l'ajut d'acord amb els apartats 1 i 2 de l'Ordre, i, per tant, tenen caràcter excloent.
D'acord amb l'article 35.2 del Reglament delegat (UE) 640/2014 de la Comissió, d'11 de març, l'ajut sol·licitat es denegarà o es retirarà totalment o parcialment si no es compleixen els compromisos o altres obligacions recollits a l'apartat 8 d'aquestes bases.
Per a compromisos/obligacions de tipus bàsic, la penalització per a cada actuació inclosa dins de l'ajut serà del 100%.
D'acord amb l'article 35.3 del Reglament delegat (UE) 640/2014 de la Comissió, d'11 de març, per calcular la penalització parcial d'un ajut es realitzarà una valoració de/dels l'incompliment/s detectat/s d'acord amb els conceptes següents: gravetat de l'incompliment, abast de l'incompliment, durada de l'incompliment, reiteració de l'incompliment, acumulació d'incompliments, falsedat de proves o documents, i la intencionalitat i negligència de la persona beneficiària.
D'acord amb l'article 35.6 del Reglament delegat (UE) 640/2014 de la Comissió, d'11 de març, quan es determini que la persona beneficiària ha facilitat proves falses a fi de rebre l'ajuda o que no ha facilitat per negligència la informació necessària, se li denegarà l'ajuda o se li retirarà íntegrament.
A més, la persona beneficiària quedarà exclosa de la mateixa mesura o tipus d'operació durant l'any natural en què s'hagi observat la irregularitat i durant l'any natural següent.
Revocació de la concessió i reintegrament de les quantitats percebudes indegudament
14.1 L'òrgan concedent ha de revocar totalment o parcialment les subvencions concedides amb l'obligació per part de la persona beneficiària de retornar l'import rebut i de pagar els interessos corresponents en els supòsits previstos al text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, a la Llei 38/2003, de 17 de novembre, general de subvencions, i al Reglament (UE) 1306/2013 del Parlament Europeu i del Consell, de 17 de desembre, i les seves disposicions d'aplicació, i també en el cas de l'incompliment dels requisits i les condicions establerts en aquestes bases reguladores.
14.2 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
14.3 També escaurà el reintegrament de les quantitats percebudes i l'exigència d'interès de demora corresponent en els casos que estableix l'article 37 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
Igualment, escaurà el reintegrament en els supòsits establerts a l'article 35 del Reglament delegat (UE) 640/2014 de la Comissió, d'11 de març, i l'article 63 del Reglament d'execució (UE) 809/2014 de la Comissió, de 17 de juny (afecta els ajuts PDR no sotmesos al SIGC).
14.4 El reintegrament de les quantitats percebudes indegudament es regeix pel Reglament (UE) 1306/2013 i les normes d'aplicació que el completen i desenvolupen, el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament, i també del Reglament (UE) 1306/2013 del Parlament Europeu i del Consell, el Reglament delegat (UE) 907/2014 de la Comissió i el Reglament d'execució (UE) 908/2014 de la Comissió.
El procediment de reintegrament de subvencions es regirà per les disposicions generals sobre procediment administratiu que estableix el títol IV de la Llei 39/2015, d'1 d'octubre, del procediment administratiu comú de les administracions públiques, sens perjudici de les especialitats que estableixi la normativa aplicable en matèria de subvencions.
A aquests efectes, l'òrgan competent per instruir el procediment de revocació i/o reintegrament és el servei competent en matèria de promoció de la qualitat agroalimentària i l'òrgan competent per resoldre la persona titular de la direcció general competent en qualitat agroalimentària, que podrà acordar la compensació de deutes de naturalesa pública diferents amb els crèdits reconeguts a favor de la persona deutora en virtut d'un acte administratiu, la qual cosa es farà constar a la resolució.
L'òrgan competent podrà no iniciar el procediment de revocació i reintegrament en un expedient si la quantitat que s'ha de recuperar no excedeix, exclosos els interessos, de 100 euros, o bé quan els interessos no superin els 5 euros.
Els òrgans competents del DARP tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les actuacions per comprovar que es compleixen la destinació dels ajuts, els requisits i els compromisos establerts en aquestes bases reguladores i la normativa sobre els controls que regula els ajuts finançats pel FEADER.
Així mateix, aquests ajuts poden ser objecte d'actuacions d'investigació per part de la Comissió i del Tribunal de Comptes de la Unió Europea.
L'exercici d'aquestes funcions d'inspecció i control inclou les actuacions adreçades a la prevenció i detecció del frau, d'acord amb els reglaments (UE) 1303/2013 i (UE) 1306/2013 i les seves disposicions d'aplicació.
Les actuacions d'inspecció i control poden afectar també la comprovació de la veracitat de la informació indicada per la persona beneficiària sobre la base de dades o documentació comercial en possessió de tercers.
D'acord amb l'article 46.2 de la Llei 38/2003, la negativa al compliment de l'obligació de les persones beneficiàries o terceres a prestar col·laboració i facilitar la documentació que els sigui requerida en exercici d'aquestes funcions d'inspecció i control es considerarà resistència, excusa, obstrucció o negativa, i, per tant, causa de revocació, i reintegrament, si s'escau, de l'ajut, sense perjudici de les sancions que puguin correspondre-hi.
Sens perjudici dels apartats 13 i 14, el règim sancionador aplicable a aquesta operació d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la Llei 39/2015, d'1 d'octubre, sens perjudici de les especialitats que es puguin derivar de la normativa sectorial aplicable.
Les declaracions responsables comporten que la persona interessada disposa de la documentació pertinent acreditativa de les dades declarades.
Si l'Administració comprova la inexactitud o falsedat de les dades declarades, aquest fet comporta, amb l'audiència prèvia a la persona interessada, deixar sense efecte el tràmit corresponent.
Si aquesta conducta està tipificada com a infracció en la legislació aplicable, dona lloc a la incoació de l'expedient sancionador oportú d'acord amb el règim sancionador a què fa referència l'apartat anterior.
17.1 Les dades de caràcter personal que les persones beneficiàries han de facilitar per obtenir la subvenció sol·licitada s'inclouen al fitxer Gestió d'ajuts i premis de PDR de Qualitat Agroalimentària de la Direcció General d'Alimentació, Qualitat i Indústries Agroalimentàries.
La seva finalitat és tenir una base de dades i la gestió de les subvencions de PDR que atorga la Direcció General d'Alimentació, Qualitat i Indústries Agroalimentàries.
Les persones interessades poden exercir els drets d'accés, rectificació, supressió i oposició al tractament i sol·licitar-ne la limitació de les dades davant la Direcció General d'Alimentació, Qualitat i Indústries Agroalimentàries (Gran Via de les Corts Catalanes, 612-614, 08007 Barcelona; tel. 93 304 67 76; [EMAIL] ).
17.2 Les persones beneficiàries i les entitats col·laboradores han de complir la normativa corresponent, tot adoptant i implementant les mesures de seguretat previstes en el Reglament (UE) 2016/679 del Parlament Europeu i del Consell, de 27 d'abril, relatiu a la protecció de les persones físiques respecte del tractament de dades personals i la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.
Els ajuts concedits a les persones físiques per import superior a 1.250 euros i els ajuts concedits a persones jurídiques es faran públics en la Seu electrònica de la Generalitat http://seu.gencat.cat i al web http://agricultura.gencat.cat/beneficiarisajuts, fent ús dels mitjans electrònics establerts.
Tramitació telemàtica de sol·licituds
El procediment de sol·licitud dels ajuts regulats en l'annex 1 s'adapta a les peculiaritats de la tramitació utilitzant tècniques telemàtiques mitjançant les normes d'aquest annex.
2.1 Les sol·licituds per participar en la convocatòria pública d'aquests ajuts s'han de presentar per mitjans telemàtics mitjançant la pàgina https://seu.gencat.cat.
2.2 Les sol·licituds realitzades per mitjans telemàtics es consideren presentades davant l'Administració quan s'enregistrin en el Registre telemàtic corporatiu de la Generalitat de Catalunya (S ) i quedi constància a l'assentament d'entrada de les dades següents: número de registre d'entrada, data i hora de presentació, tipus de document i assumpte, identificació de l'entitat sol·licitant i identificació de l'òrgan al qual s'adreça la sol·licitud.
L'únic registre telemàtic habilitat per a la recepció de les sol·licituds presentades per mitjans telemàtics és el Registre telemàtic corporatiu de la Generalitat de Catalunya (S ).
Identificació de l'entitat sol·licitant
4.1 La identificació i la signatura de la persona sol·licitant es faran mitjançant la utilització dels sistemes d'identificació i de signatura electrònica admesos per la Seu electrònica de la Generalitat, d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin les sol·licituds per mitjans telemàtics es podran identificar i signar electrònicament mitjançant mecanismes d'identificació i signatura de nivell mitjà de seguretat o de nivell superior.
En el cas que l'import total de la subvenció adjudicada sigui superior a un total de 60.000,00 euros, es requerirà un nivell alt de seguretat en la identificació i la signatura electrònica per al tràmit d'acceptació de la subvenció o bé en el tràmit de justificació.
4.2 En cas que el sol·licitant sigui una persona jurídica, per presentar la sol·licitud serà necessari el seu certificat digital o el certificat digital del/de la representant de l'empresa, d'acord amb el paràgraf anterior.
5.1 La presentació de sol·licituds a través dels mitjans telemàtics establerts a l'apartat 2 d'aquest annex es pot fer tots els dies de l'any durant les vint-i-quatre hores del dia, en els termes d'aquesta convocatòria.
5.2 A efectes de còmput de terminis, la recepció pel Registre telemàtic corporatiu de la Generalitat de Catalunya (S ) un dia inhàbil s'entén efectuada el primer dia hàbil següent.
En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, se li indiquin els registres presencials on pot presentar la documentació alternativament i se li informi sobre els efectes d'aquesta interrupció del funcionament en el còmput dels terminis.
No obstant, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius.
Efectes de la presentació de sol·licituds
6.1 D'acord amb l'article 3.9 de la Llei 59/2003, de 19 de desembre, de signatura electrònica, el DARP reconeix la validesa i l'eficàcia de les sol·licituds presentades telemàticament sempre que es compleixi el mecanisme d'identificació de l'apartat 4 d'aquest annex.
6.2 L'entitat interessada pot acreditar la presentació de la sol·licitud aportant la confirmació de la recepció de la sol·licitud de la tramitació telemàtica, que haurà d'incorporar, en tot cas, el número de registre d'entrada i la data i l'hora de presentació al Registre telemàtic corporatiu de la Generalitat de Catalunya (S ).
Els programes i les aplicacions mitjançant els quals es tramita telemàticament el procediment de participació en les convocatòries dels ajuts previstos en aquesta Ordre estan disponibles al Centre de Telecomunicacions i Tecnologies de la Informació de la Generalitat de Catalunya.
Principis ètics i regles de conducta als quals les persones beneficiàries d'aquests ajuts han d'adequar la seva activitat, i efectes d'un eventual incompliment d'aquests principis i regles
D'acord amb l'article 55.2 de la Llei 19/2014, de 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta Llei han d'incloure, en les bases de convocatòries de subvencions o ajuts, els principis ètics i les regles de conducta als quals han d'adequar l'activitat les persones beneficiàries, i els efectes d'un eventual incompliment d'aquests principis i regles.
En compliment d'aquesta previsió legal, es fan públics els principis ètics i les regles de conducta als quals les persones beneficiàries d'aquestes subvencions han d'adequar la seva activitat i els efectes d'un eventual incompliment d'aquests principis i regles.
Principis ètics i regles de conducta:
Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present o pugui afectar el procediment.
Particularment, s'abstindran de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones beneficiàries d'ajuts públics, en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció o ajut públic.
En particular, les persones beneficiàries de subvencions o ajuts públics assumeixen les obligacions següents:
b) No sol·licitar, directament o indirectament, que un càrrec o empleat públic influeixi en l'adjudicació de la subvenció o ajut.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en un procediment d'adjudicació de subvenció o ajut.
d) Col·laborar amb l'òrgan competent en les actuacions que aquest òrgan realitzi per al seguiment i/o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa a les persones adjudicatàries en relació amb l'Administració o administracions de referència, sens perjudici del compliment de les obligacions de transparència que els pertoquin directament per previsió legal, en els supòsits establerts en l'apartat 4 de l'article 3 de la Llei de transparència.
Efectes d'un eventual incompliment dels principis ètics i les regles de conducta
En cas d'incompliment dels principis ètics i les regles de conducta, serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a persones beneficiàries d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.